全文:
神仙境界无战争,奚用漆此巍巍城。
吾闻秦皇昔多慾,富贵已极贪长生。
蓬莱方丈欲亲到,车辙马迹无时停。
万骑南巡适吴越,天台咫尺行将登。
仙山不容肉眼见,天为设险藏神灵。
山中采药使未返,鲍鱼向已沙丘腥。
秦为防胡筑紫塞,连年不恤生灵害。
天亦防秦甚防胡,赤城高峙烟霞外。
神仙要非求可得,祖龙可笑徒劳役。
当时刘阮本无心,花笑水迎山自辟。
我向丹丘数往来,群仙杖舄未容陪。
挥毫欲续孙公赋,愧无掷地金声才。
目极苍崖千万丈,世无仙骨那能上。
直须内外两丹成,驾鹤骖鸾如指掌。